Document ID: /fineweb-2-swissfilter-quality_10-filterrobots/filtered/02683.jsonl.gz/22

Lansare de carte „Fata tatei și mama fetei", povestea unei vieți extraordinare: Sanda Budiș între România și Elveția
Lansare de carte „Fata tatei și mama fetei", povestea unei vieți extraordinare: Sanda Budiș între România și Elveția
Vă invităm la o lansare de carte!
Sanda Budiș, româncă stabilită de 40 de ani în Elveția, își prezintă cartea „Fata tatei și mama fetei" în versiunea tradusă de ea însăși în limba franceză, la editura Editions L’Age d’Homme din Lausanne, Elveția.
Avem ocazia de a descoperi excepționala poveste a unei arhitecte temerare, care timp de 91 de ani și-a împarțit viața între România (1926-1972) și Elveția (după 1973). La vârsta la care mulți renunță la visuri, ea a decis să își scrie memoriile în care descrie cum a fost martora și a supraviețuit evenimentelor din decursul istoriei recente: instalarea comunismului, căderea zidului de la Berlin, venirea democrației. Prin prisma portretului familiei sale și a relației cu fiica ei, Sandra, autoarea retrasează călătoria fascinantă și tumultoasă parcursă în dobândirea libertății.
Cartea oferă o imagine extrem de umană, perspicace și deseori amuzantă a evoluției României începând cu anii interbelici și până in zilele noastre, acompaniată de un optimism debordant, o detașare senină și o extremă bunătate.
Actrița Oana Pellea vorbește despre întâlnirea cu Sandra Budiș: „Ne-am întâlnit pe teren neutru. În Elveția. A venit la un spectacol al meu. M-a invitat la masă și, de cum ni s-au întâlnit ochii, am știut că… îmi era de foarte mult timp… dor, înca înainte de a o cunoaște. Pentru ca ea reprezintă o lume. O lume așezată, a valorilor, a credințelor, a temeinicului. Sanda Budiș este un fenomen. De vitalitate, de frumusețe. De putere. O admir și o iubesc pentru amestecul de inteligență, spiritualitate și sensibilitate. Pentru umorul ei. Pentru clasa și rasa acestei adevărate Doamne. Pentru talentul ei. Pentru verticalitatea caracterului ei. Rar am întâlnit un român autentic ce își iubește țara cu atâta sfâșiere. Între Sanda Budiș și România este o poveste de dragoste cu năbădăi.”
„Arhitectă, mamă, activistă, autoare și traducător: ce colecție frumoasă de ocupații! Singurul lucru pe care Sandra Budiș nu îl poate face, este să aștepte. De citit fara întârziere!” Eugène Écrivain, autor.
Lansarea la editură a avut loc pe 22 aprilie, iar prezentarea se va face săptamana aceasta și la Salonul de Carte de la Geneva în urmatoarele zile:
joi, 27 aprilie 2017:
- ora 16:00, la standul Editions L'Age d'Homme, G768
- ora 17:00, la standul C371
- ora 18:00, la standul C371
și sâmbată, 29 aprilie 2017, ora 14:00, la standul Editions L'Age d'Homme (G768).
Un eveniment și o ocazie care nu trebuie pierdute, vă așteptăm!
Ela Hoevenaars, Lausanne